b'\n_START_ARTICLE_\nLos Planetas\n_START_SECTION_\nDe Los Subterr\xc3\xa1neos al Medusa ep (1990-1993)\n_START_PARAGRAPH_\nJuan Rodr\xc3\xadguez (Jota) (estudiant de Sociologia a la Universitat de Granada) i Florent Mu\xc3\xb1oz (estudiant de Dret) es coneixen a principis dels 90, descobrint les seves afinitats musicals. Decideixen formar el grup Los Subterr\xc3\xa1neos (hi ha dues versions per a l\'origen d\'aquest nom, per un costat homenatge al grup novaiorqu\xc3\xa8s The Velvet Underground, per altra refer\xc3\xa8ncia al llibre hom\xc3\xb2nim de Jack Kerouac) com a veu i guitarra, respectivament, afegint-se May Oliver al baix i Paco Rodr\xc3\xadguez a la bateria._NEWLINE_En aquells anys Christina Rosenvinge es fa acompanyar d\'uns altres Subterr\xc3\xa1neos per als seus primers discs en solitari, ra\xc3\xb3 per la qual J i companyia decideixen canviar el seu nom al definitiu Los Planetas. Amb aquest nom gravaran les seves primeres maquetes, amb qu\xc3\xa8 participaran a diversos concursos de Radio 3 i es converteixen en habituals de programes radiof\xc3\xb2nics d\'aquesta cadena dedicats a la m\xc3\xbasica independent espanyola, com Disco Grande i Diario Pop._NEWLINE_D\'aquelles primeres maquetes destaquen can\xc3\xa7ons com Mi hermana peque\xc3\xb1a (millor can\xc3\xa7\xc3\xb3 nacional de l\'any 1992 segons la revista especialitzada Rockdelux o Pegado a t\xc3\xad, editades en el seu primer vinil, l\'ep Medusa ep publicat pel segell independent Elefant Records el 1993 i produ\xc3\xaft per Antonio Arias i Miguel A. Rodr\xc3\xadguez (Lagartija Nick). El 1996 Elefant Records editar\xc3\xa0 Medusa EP en CD.\n_START_SECTION_\nSuper 8 (1994)\n_START_PARAGRAPH_\nL\'auge de la m\xc3\xbasica indie espanyola de l\'\xc3\xa8poca convida a diverses multinacionals a fitxar grups de l\'escena. BMG ser\xc3\xa0 la discogr\xc3\xa0fica m\xc3\xa9s activa en aquest sentit i, entre d\'altres, contracta a Los Planetas a trav\xc3\xa9s del seu subsegell RCA._NEWLINE_Produ\xc3\xaft per Fino Oyonarte (Los Enemigos), Super 8 (RCA, 13 de juny de 1994) recull algunes de les can\xc3\xa7ons gravades a les primeres maquetes, amb can\xc3\xa7ons com De viaje (que ser\xc3\xa0 versionada per Astrud i Fangoria a un cd single publicat pel Club Fan Fatal el 1998), el primer single Brigitte, l\'homenatge a Ian Curtis Desorden, la fosca La caja del diablo o, entre d\'altres, el hit que respon al nom de Qu\xc3\xa9 puedo hacer._NEWLINE_El disseny de la portada i del llibret del disc va a c\xc3\xa0rrec de Javier Aramburu, que ser\xc3\xa0 responsable de l\'art de l\'obra del grup fins al 2005._NEWLINE_Nuevas sensaciones, tema descartat de Super 8, ser\xc3\xa0 el tema principal d\'un ep publicat el 1995 amb una nova can\xc3\xa7\xc3\xb3 (La casa) i una mescla diferent de la de Super 8 de Desorden (l\'ep tamb\xc3\xa9 s\'editar\xc3\xa0 en vinil pel segell Subterfuge Records afegint una mescla alternativa de De viaje)._NEWLINE_L\'actual edici\xc3\xb3 en cd de Super 8 afegeix l\'ep Nuevas sensaciones.\n_START_SECTION_\nPop (1996)\n_START_PARAGRAPH_\nPer a la gravaci\xc3\xb3 del segon disc, el grup va acudir al productor Kurt Ralske (l\xc3\xadder de la banda neoiorquesa Ultra Vivid Scene). Pop segueix el cam\xc3\xad de Super 8, recolling tres singles (Himno generacional #83, David y Claudia i Punk), editats en cd per RCA i en vinil per Subterfuge) que confirmen al grup com un dels preferits pels seguidors de l\'indie nacional._NEWLINE_Paco Rodr\xc3\xadguez \xc3\xa9s substitu\xc3\xaft per R\xc3\xa1ul Santos a la bateria.\n_START_SECTION_\n\xc2\xabUna semana en el motor de un autob\xc3\xbas\xc2\xbb (1998)\n_START_PARAGRAPH_\nGravat a Nova York, novament amb la producci\xc3\xb3 de Kurt Ralske, Una semana en el motor de un autob\xc3\xbas (RCA, 13 d\'abril de 1998) \xc3\xa9s escollit per la revista Rockdelux millor disc de l\'any, segon millor disc de la d\xc3\xa8cada dels 90 i divuit\xc3\xa8 millor disc nacional del segle XX._NEWLINE_Durant una hora, el disc relata una setmana a la vida del protagonista del disc, una setmana de desenganys amorosos, festes, euf\xc3\xb2ria, r\xc3\xa0bia, pujades, baixades, etc._NEWLINE_D\'aquest disc s\'extreuen tamb\xc3\xa9 tres singles (Segundo Premio, Cumplea\xc3\xb1os Total y La Playa) que destaquen juntament amb d\'altres com Monta\xc3\xb1as de basura, Toxicosmos o La copa de Europa._NEWLINE_May Oliver i Ra\xc3\xbal Santos s\xc3\xb3n baixa de la formaci\xc3\xb3 i s\xc3\xb3n substitu\xc3\xafts per l\'escoc\xc3\xa8s Kieran Stephen (despr\xc3\xa9s de la col\xc2\xb7laboraci\xc3\xb3 puntual de Fernando Novi, baixista del grup de punk-rock P.P.M. i road manager de Los Planetas) i el granad\xc3\xad Eric Jim\xc3\xa9nez (ex KGB i tamb\xc3\xa9 a Lagartija Nick) respectivament. Banin Fraile col\xc2\xb7labora al disc (teclats, guitarres i efectes) i acabar\xc3\xa0 formant part del grup.\n_START_SECTION_\nCanciones para una orquesta qu\xc3\xadmica. Singles y Ep 1993 - 1999 (1999)\n_START_PARAGRAPH_\nDonada la quantitat de temes in\xc3\xa8dits publicats als diferents singles del grup, el maig de 1999 s\'edita aquest doble cd que inclou tots els singles publicats fins al moment, a m\xc3\xa9s dels eps Medusa, Nuevas sensaciones i el recent editat en aquell moment \xc2\xa1Dios existe! El rollo mesi\xc3\xa1nico de Los Planetas._NEWLINE_Aquell mateix any l\'Editorial Rockdelux publica La Verdadera Historia, biografia del grup fins aquell moment escrita per Jes\xc3\xbas Llorente, cr\xc3\xadtic musical, escriptor i responsable del segell discogr\xc3\xa0fic Acuarela Discos.\n_START_SECTION_\nUnidad de desplazamiento (2000)\n_START_PARAGRAPH_\nAutoprodu\xc3\xaft i gravat (amb la col\xc2\xb7laboraci\xc3\xb3 de Carlos Hern\xc3\xa1ndez a l\'estudi que el grup habilita llavors a Granada (el Refugio Antia\xc3\xa9reo), Unidad de desplazamiento continua el cam\xc3\xad d\'Una semana en el motor de un autob\xc3\xbas._NEWLINE_Vas a verme por la tele y Un buen d\xc3\xada es van anticipar en format single a l\'edici\xc3\xb3 de l\'\xc3\xa0lbum, editant-se posteriorment com a senzills Santos que yo te pinte y Maniobra de evasi\xc3\xb3n._NEWLINE_La primera edici\xc3\xb3 de l\'\xc3\xa0lbum es presentava en s\xc3\xa8xtuple digipack i la segona en format convencional (incloent-hi el videoclip d\'Un buen d\xc3\xada).\n_START_SECTION_\nEncuentros con entidades (2002)\n_START_PARAGRAPH_\nEl cinqu\xc3\xa8 disc d\'estudi, Encuentros con entidades (RCA, 26 d\'agos de 2002), el tornen a coproduir amb Carlos Hern\xc3\xa1ndez a El Refugio Antia\xc3\xa9reo. Es preveia la incorporaci\xc3\xb3 d\'un t\xc3\xa8cnic de so ali\xc3\xa8 al grup per a les mescles, per\xc3\xb2 s\'aprofiten poc els 10 dies a The Playground Studios (Chicago, Estats Units) amb Keith Cleversley, per problemes de log\xc3\xadstica i per poc convenciment en el resultat final._NEWLINE_Los Planetas (amb Miguel L\xc3\xb3pez com a nou baixista) i Carlos Hern\xc3\xa1ndez produeixen i mesclen finalment el disc a El Refugio Antia\xc3\xa9reo, disc que recull els singles Corrientes circulares en el tiempo, Pesadilla en el parque de atracciones, El espiritu de Navidad i El artista madridista._NEWLINE_Tots els signgles inclouen un dvd amb un o dos videoclips de cadascun, i s\'edita un dvd amb videoclips de totes les can\xc3\xa7ons del disc (tant amb so est\xc3\xa8reo com 5.1) i alguns dels v\xc3\xaddeos promocionals de singles anteriors._NEWLINE_Encuentros con entidades es va editar originalment en digipack, apareixent l\'edici\xc3\xb3 actual en format convencional._NEWLINE_El 17 de desembre de 2003, la revista C\xc3\xa1\xc3\xb1amo publica Los planetas se disuelven que inclou quatre temes sota la influ\xc3\xa8ncia de diferents subst\xc3\xa0ncies psicoactives, coprodu\xc3\xaft novament amb Carlos Hern\xc3\xa1ndez.\n_START_SECTION_\nLos Planetas contra la ley de la gravedad (2004)\n_START_PARAGRAPH_\nDe nou gravat per Los Planetas i Carlos Hern\xc3\xa1ndez (ser\xc3\xa0 la seva \xc3\xbaltima col\xc2\xb7laboraci\xc3\xb3 amb el grup despr\xc3\xa9s de 6 anys de feina), Los planetas contra la ley de la gravedad (RCA, 26 de juliol de 2004) cont\xc3\xa9 can\xc3\xa7ons com El golpe de gracia, Nunca me entero de nada o els singles Y adem\xc3\xa1s es imposible (a duo amb la Irantzu Valencia de La Buena Vida, n\xc3\xbamero 1 a la llista de vendes de senzills espanyola i No ardieras._NEWLINE_Per primera vegada un disc de Los Planetas inclou can\xc3\xa7ons editades pr\xc3\xa8viament (a excepci\xc3\xb3 dels avan\xc3\xa7aments en singles): Experimentos con gaseosa, nova gravaci\xc3\xb3 d\'un dels talls de l\'ep Los Planetas se disuelven (C\xc3\xa1\xc3\xb1amo / RCA 2003), i Podr\xc3\xada volver, la versi\xc3\xb3 de Bambino que ja s\'havia incl\xc3\xb2s al doble recopilatori Bambino, por ti y por nosotros (RCA 2004)._NEWLINE_La caixa Los Planetas - Singles 1993-2004. Todas sus caras A / Todas sus caras B (RCA, 28 de mar\xc3\xa7 de 2005) inclou els 22 singles editats pel grup fins al moment, presentats de forma individual en portades de cartr\xc3\xb3. Ser\xc3\xa0 l\'\xc3\xbaltima col\xc2\xb7laboraci\xc3\xb3 de Javier Aramburu com a dissenyador de portades per al grup.\n_START_SECTION_\nLa leyenda del espacio (2007)\n_START_PARAGRAPH_\nPrimer \xc3\xa0lbum no recopilatori de Los Planetas publicat en any imparell, La leyenda del espacio (Sony-BMG, 10 d\'abril de 2007) parafraseja el t\xc3\xadtol del seminal La leyenda del tiempo editat el 1979 per Camar\xc3\xb3n de la Isla. Diverses can\xc3\xa7ons del disc adapten els pals del flamenc a estructures del rock, entre elles s\'inclouen temes com El canto del Bute, Si estaba loco por t\xc3\xad, Ya no me asomo a la reja, Tendr\xc3\xa1 que haber un camino (cantada per Enrique Morente) o els singles Alegr\xc3\xadas del incendio i Reuni\xc3\xb3n en la cumbre.\n_START_SECTION_\nDiscografia\n_START_PARAGRAPH_\nTotes les refer\xc3\xa8ncies s\xc3\xb3n en format CD si no s\'indica el contrari.\n_START_SECTION_\nDiscs no autoritzats\n_START_PARAGRAPH_\nS\xc3\xb3n molts els discs no oficials de Los Planetas. Encara que la majoria es tracta de material gravat en directe, s\'ha de destacar un parell d\'ells per tractar-se de discs recopilatoris de rareses. Aquests s\xc3\xb3n el "Venus", aparegut el 1997, que agrupava totes les cares b fins aquell moment, versions i un tema in\xc3\xa8dit fins llavors; i "Todos los peri\xc3\xb3dicos mienten", una recopilaci\xc3\xb3 de 2002 que inco\xc3\xafa la can\xc3\xa7\xc3\xb3 hom\xc3\xb2nima, una versi\xc3\xb3 alternativa de L\xc3\xadnea 1, anomenada L\xc3\xadnea 2, i diverses versions in\xc3\xa8dites com Baby Lemonade de Syd Barrett i A sense of belonging de Television Personalities.'